Москва көркөм өнөр жай университети
Москва көркөм өнөр жай университети С. Г. Строганов атындагы – Россиядагы интерьер көркөм искусствосу жана өнөр жай, монументалдык, жасалга-колдонмо көркөм искусствосунун жогорку квалификациядагы чеберлерин даярдап чыгаруучу эң мурунку борборлордун бири. Бул окуу жайынын тарыхы орус мамлекеттик жана аскердик ишмер, археолог жана көркөм искусство байлоочусу граф С. Г. Строгановдун ысымы менен байланыштуу. 1825-ж. ал «көркөм искусство жана кол өнөрчүлүккө карата» акысыз сүрөт мектебин негиздеген. 1843-ж. бул жеке менчик мектеп мамлекеттик окуу жайы болуп кайра түзүлгөн. 1860-ж. баштап бул окуу жайы Строганов атындагы техникалык сүрөт окуу жайы болуп калган. 1917-ж. Октябрь революциясынан кийин окуу жайы кайра түзүлгөн. Ал бара-бара мамлекеттик эркин көркөм өнөрканалардын курамына, андан соң Вхутемас жана Вхутеиндин курамына кирген. 1945-ж. өкмөттүк чечим менен Москвадагы жогорку көркөм өнөр жайлык окуу жайы түзүлгөн (1993-ж. С. Г. Строганов атындагы МХПИ, ал эми 1996-жылдан баштап С. Г. Строганов атындагы Москва көркөм-өнөр жай университети). Ата мекендик монументалдык, жасалга-колдонмо көркөм искусствосун өнүктүрүүдө институтунун кошкон салымы зор. Анда сүрөтчүлөрдүн бир канча муундары фундаменталдык билим алышкан. Бул жерде студенттерди даярдоонун окуу-пед. жана чыгармачыл өндүрүштүк системасы өндүрүштүн ар кандай шарттарында студенттердин ар тараптуу теориялык даярдыгына жана практикалык ыктардын комплексин үйрөнүүсүнө багытталган. Ал жаңы материалдар менен көркөм буюмдардын үлгүлөрүн иштеп чыгууга жана аларды өндүрүшкө киргизүүгө шарт түзөт. Бул окуу жайдын калыптанышына жана өнүгүшүнө анын тарыхынын ар кыл этаптарында ата мекендик көркөм искусство жана архитектура чеберлери С. В. Иванов, М. А. Врубель, А. В. Щусев, К. А. Коровин, Н. А. Андреев, Г. И. Мотовилов, В. И. Мухина, Е. Ф. Белашова, В. А. Ватагин, С. В. Герасимов, Г. М. Коржев, Г. А. Захаров өз салымдарын кошушкан.

Колдонулган адабияттар
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Кыргыз сүрөт исскуствосу